Folketing
2004-02-17

I løbet af den sidste uges tid har der været en hel del forvirring om, hvordan regeringen vil forbedre børnefamiliernes vilkår. Vi Socialdemokrater er overordentlig glade for, at også regeringen har forstået, at der skal gøres noget for at lette børnefamiliernes hverdag. Men i løbet af den sidste uges tid er vi blevet lidt i tvivl om, hvad regeringen egentlig mener. Derfor håber jeg på, at vicestatsministeren i dag kan kaste lys over sagen. Jeg vil konkret spørge vicestatsministeren om tre ting. For det første: Er regeringen indstillet på at bruge penge på at forbedre børnefamiliernes vilkår? For det andet: Hvordan vil regeringen i givet fald finde pengene? Og for det tredje: Er vicestatsministeren enig i, at der skal være en lovfæstet pasningsgaranti, som vi Socialdemokrater og nu også socialministeren har foreslået? Jeg håber, at vicestatsministeren viser format og ikke bare skyder svarene over som et spørgsmål, der må diskuteres i et regeringsudvalg.